หุ้นรอดูตัวรมว.คลัง
วันนี้หุ้นขึ้นจิ๊บจ๊อยรับเพื่อไทยชนะตามตลาดคาด ดัชนีจะไปไกลแค่ไหนรอดูทีมเศรษฐกิจ รัฐบาลหนุนหุ้นค้าขายในประเทศ
4 ก.ค. 2554

วันนี้หุ้นขึ้นจิ๊บจ๊อยรับเพื่อไทยชนะตามตลาดคาด ดัชนีจะไปไกลแค่ไหนรอดูทีมเศรษฐกิจ รัฐบาลหนุนหุ้นค้าขายในประเทศ
นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุนลูกค้าบุคคล บริษัทหลักทรัพย์ (บล.) ไทยพาณิชย์ กล่าวว่า พรรคเพื่อไทยได้รับเลือกเป็นแกนนำรัฐบาลชุดใหม่อย่างที่ตลาดคาดการณ์ มองว่าเป็นบวกต่อการลงทุนในตลาดหุ้น และไม่มีเหตุผลที่จะเกิดเหตุการณ์รุนแรงขึ้น จึงเป็นไปได้สูงที่ดัชนีจะขยับไปแถว 1,050-1,055 จุด 
ทั้งนี้ เมื่อวันที่ 30 มิ.ย.ที่ผ่านมา ดัชนีปิดที่ระดับ 1,041.48 จุด หลังจากนักลงทุนต่างประเทศและสถาบันในประเทศพลิกกลับมาซื้อหุ้นรวมกว่า 1 หมื่นล้านบาท ในช่วงวันที่ 29-30 มิ.ย.ที่ผ่านมา เพราะเก็งว่าพรรคเพื่อไทยจะชนะอย่างที่โพลหลายแห่งคาดการณ์ 
ส่วนแนวโน้มดัชนีจะขึ้นไปได้ไกลขนาดไหน ตลาดขอรอดูผลการจัดตั้งรัฐบาลว่าใครจะเข้ามาดูแลกระทรวงสำคัญ เช่น กระทรวงการคลัง และนโยบายเศรษฐกิจจะไปทางไหน
นายสุกิจ กล่าวด้วยว่า หุ้นที่จะได้ผลดีจากการมีรัฐบาลใหม่ เป็นหุ้นที่มีรายได้จากในประเทศ เช่น ธนาคารพาณิชย์ วัสดุก่อสร้าง รับเหมาก่อสร้าง เพราะธุรกิจที่ชะลอดูผลการเลือกตั้งก็คงกลับมาลงทุนใหม่ และรัฐบาลก็น่าจะใช้นโยบายกระตุ้นการบริโภคต่อเนื่อง 
ส่วนพลังงานหรือหุ้นที่เกี่ยวข้องกับต่างประเทศ เช่น ภาคส่งออก คงจะต้องรอให้ภาพต่างประเทศกระเตื้องขึ้นในช่วงปลายไตรมาส 3 หรือต้นไตรมาส 4 
นอกจากนี้ หุ้นสื่อสารก็จะได้รับประโยชน์จากการมีรัฐบาลใหม่ ทำให้สามารถจัดตั้งคณะกรรมการชุดต่างๆ ในการออกใบอนุญาตได้
“ในช่วงสั้นหุ้นไทยจะมีแนวโน้มขาขึ้นจากน้ำหนักการเมืองมากกว่าปัจจัยต่างประเทศ” 
น.ส.ชิริน วิเศษภักดี ประธานเจ้าหน้าที่บริหาร บริษัท SAV Management S.A. หรือ SAVM ซึ่งผู้บริหารจัดการกองทุนลงทุนในต่างประเทศ กล่าวว่า ระยะสั้นดัชนีหุ้นมีโอกาสจะปรับตัวขึ้นได้ประมาณ 5% แต่การขึ้นของดัชนีจะตอบรับระยะสั้นเท่านั้น เพราะปัจจัยต่างประเทศจะมีน้ำหนักและกดดันตลาดหุ้นไทยมากกว่า
“เงินของนักลงทุนไทยทำให้หุ้นขึ้นได้แต่ก็จะไม่นาน หากต่างชาติยังไม่ลงทุน โดยต้องดูตัวเลขเศรษฐกิจสหรัฐและเงินเฟ้อของจีน เพราะหากยังไม่ดีอาจทำให้ต่างชาติชะลอลงทุนหุ้น รวมถึงหุ้นไทยก็คงขึ้นได้ไม่มาก” น.ส.ชิริน กล่าว
อย่างไรก็ตาม ยังมีประเด็นที่ต้องติดตามทั้งนโยบาย รวมถึงความวุ่นวายยังจะมีอยู่หรือไม่ 
ส่วนหุ้นกลุ่มสื่อสาร มองว่า ปรับตัวขึ้นมาระดับหนึ่งแล้ว โดยหุ้นบริษัท แอดวานซ์ อินโฟร์ เซอร์วิส (ADVANC) นั้นราคาอิ่มตัวแล้ว
นายประภาส ตันพิบูลย์ศักดิ์ ประธานเจ้าหน้าที่สายการลงทุน บริษัทหลักทรัพย์จัดการกองทุน กรุงศรี กล่าวว่า หุ้นน่าจะปรับตัวขึ้นได้ประมาณ 2-3% ในวันนี้ ตอบรับข่าวพรรคเพื่อไทยชนะ เนื่องจากช่วงปลายสัปดาห์ที่ผ่านมาหุ้นไทยปรับขึ้นมาระดับหนึ่งแล้ว โดยหุ้นกลุ่มธนาคารพาณิชย์ พลังงาน และที่เกี่ยวข้องกับการเมืองคงมีแรงเก็งกำไรเข้ามาเล่น
นายกวี ชูกิจเกษม ผู้ช่วยกรรมการผู้จัดการ บล.กสิกรไทย กล่าวว่า หุ้นในกลุ่ม “ชินวัตร” ปรับตัวขึ้นแรงเมื่อสัปดาห์ที่ผ่านมา เป็นการเก็งกำไรช่วงสั้นๆ เท่านั้น 
ขณะที่หุ้น ADVANC เป็นราคาที่ใกล้เต็มมูลค่าหุ้น ซึ่ง บล.กสิกรไทย ให้ไว้ 117 บาท ส่วนบริษัท ไทยคม (THCOM) ราคาปัจจุบันยังไกลมูลค่าพื้นฐานที่ให้ไว้ 13 บาท ซึ่งรวมการได้ทำดาวเทียมดวงใหม่
นายกวี กล่าวว่า ไม่ว่าพรรคไหนได้จัดตั้งรัฐบาล กระบวนการออกใบอนุญาต 3จี ยังดำเนินไปตามกฎหมาย ซึ่งเดือน ก.ย. จะได้คณะกรรมการกิจการกระจายเสียงวิทยุ กิจการโทรทัศน์ และกิจการโทรคมนาคมแห่งชาติ (กสทช.) ครบ สามารถเริ่มออกใบอนุญาตได้